bluuebunny/crossref_metadata_2025 huggingface dataset:
Spiral gradient echo versus cartesian turbo spin echo imaging for sagittal contrast-enhanced fat-suppressed T1 weighted spine MRI: an inter-individual comparison study
Authors: Sartoretti Elisabeth , Sartoretti-Schefer Sabine , van Smoorenburg Luuk , Eichenberger Barbara , Schwenk Árpád , Czell David , Alfieri Alex , Binkert Christoph , Wyss Michael , Sartoretti Thomas
Published: November 2021

Objectives:

To compare a novel 3D spiral gradient echo (GRE) sequence with a conventional 2D cartesian turbo spin echo (TSE) sequence for sagittal contrast-enhanced (CE) fat-suppressed (FS) T1 weighted (T1W) spine MRI.

Methods:

In this inter-individual comparison study, 128 patients prospectively underwent sagittal CE FS T1W spine MRI with either a 2D cartesian TSE (“TSE”, 285 s, 64 patients) or a 3D spiral GRE sequence (“Spiral”, 93 s, 64 patients). Between both groups, patients were matched in terms of anatomical region (cervical/thoracic/lumbar spine and sacrum). Three readers used 4-point Likert scales to assess images qualitatively in terms of overall image quality, presence of artifacts, spinal cord visualization, lesion conspicuity and quality of fat suppression.

Results:

Spiral achieved a 67.4% scan time reduction compared to TSE. Interreader agreement was high (alpha=0.868-1). Overall image quality (4;[3,4] vs 3;[3,4], p<0.001 – p=0.002 for all readers), presence of artifacts (4;[3,4] vs 3;[3,4] p=0.027 – p=0.046 for all readers), spinal cord visualization (4;[4,4] vs 4;[3,4], p<0.001 for all readers), lesion conspicuity (4;[4,4] vs 4;[4,4], p=0.016 for all readers) and quality of fat suppression (4;[4,4] vs 4;[4,4], p=0.027 – p=0.033 for all readers), were all deemed significantly improved by all three readers on Spiral images as compared to TSE images

Conclusion:

We demonstrate the feasibility of a novel 3D spiral GRE sequence for improved and rapid sagittal CE FS T1W spine MRI.

Advances in knowledge:

A 3D spiral GRE sequence allows for improved sagittal CE FS T1W spine MRI at very short scan times.
Η απάτη στο πολιτικό δικαστήριο κατά το Ελληνικό δίκαιο
Authors: Αλαπάντας Αντώνιος
Published: November 2021

Η απάτη επί δικαστηρίου αποτελεί τριγωνική απάτη με εξαπατώμενο και διαθέτοντα τον δικαστή , με βάση την εξουσία του από το νόμο να επιλύει ιδιωτικού δικαίου διαφορές. Η τιμώρηση του δράστη είναι αναγκαία εν όψει του απρόσφορου των κυρώσεων του ΚΠολΔ. Γεγονός αποτελεί ο ουσιώδης αμφισβητούμενος πραγματικός ισχυρισμός, ως προϋπόθεση του εφαρμοστέου κανόνα δικαίου. Αυτός πρέπει να στηρίζεται σε ψευδές αποδεικτικό μέσο, διαφορετικά δεν στοιχειοθετείται το έγκλημα αυτό λόγω έλλειψης συνάφειας κινδύνου. Μπορεί να στοιχειοθετηθεί και δια παραλείψεως , με βάση το καθήκον αλήθειας –πληρότητας, στην περίπτωση απόκρυψης καταχρηστικής (και όχι γνήσιας- δικαιοανασταλτικής) ένστασης κατά το άρθρο 116 ΚΠολΔ, ενώ δεν μπορεί να στοιχειοθετηθεί με συμπερασματικά συναγόμενη δήλωση ούτε με απόκρυψη. Η πλάνη του δικαστή είναι δυνατή στην κατάρτιση της ελάσσονος προτάσεως του δικανικού συλλογισμού, καθώς και στην πιθανολόγηση και την εφαρμογή του αντικειμενικού βάρους απόδειξης, με βάση το αξίωμα, όποιος αμφιβάλλει πλανάται. Δεν υπάρχει πλάνη του δικαστή στην περίπτωση δέσμιας κατά νόμο κρίσης. Η εκτελεστή δικαστική απόφαση αποτελεί περιουσιακή διάθεση προς βλάβη του αντιδίκου που διαπιστώνεται λογιστικά. Οι αναγνωριστικές και οι διαπλαστικές δικαστικές αποφάσεις πρέπει να είναι τελεσίδικες. Δεν τελείται το έγκλημα αυτό, όταν ο διάδικος, για να στηρίξει βάσιμη αξίωση του, χρησιμοποιεί ψευδή αποδεικτικά μέσα. Απάτη επί δικαστηρίου σε απόπειρα υπάρχει όταν ο δικαστής δεν πειστεί από τον ψευδή ισχυρισμό και τα αποδεικτικά μέσα και εκδώσει αντίθετη απόφαση. Σε όποια διαδικασία του ΚΠολΔ εφαρμόζεται η αρχή της προφορικής συζήτησης αρχή εκτέλεσης υπάρχει από την προφορική ανάπτυξη των προφορικών ισχυρισμών με την προσκομιδή των ψευδών αποδεικτικών μέσων, ενώ στην αρχή της έγγραφης συζήτησης υπάρχει από την εκφώνηση των ονομάτων των διαδίκων. Απρόσφορη απόπειρα υπάρχει όταν το προσαγόμενο αποδεικτικό μέσο είναι άκυρο ή απρόσφορο. Υπαναχώρηση από πεπερασμένη απόπειρα είναι δυνατή μόνο με ενέργεια, όχι με τη μη εκτέλεση της απόφασης. Συναυτουργία στο έγκλημα αυτό υπάρχει στην περίπτωση απλής ή αναγκαστικής ομοδικίας όχι στην κύρια ή πρόσθετη παρέμβαση. Άμεσος συνεργός είναι ψευδομάρτυρας και ο δικηγόρος του εξαπατήσαντος εφόσον έχει διπλό δόλο. Αληθινή συρροή (κατά κανόνα) του εγκλήματος αυτού με τα εγκλήματα περί την ορθή απονομή της δικαιοσύνης και τα υπομνήματα . Στις εικονικές (συμπαικτικές) δίκες και στη διαταγή πληρωμής (εκτός από την παροχή διευκρινήσεων κατ΄ άρθρο 627 ΚΠολΔ) δεν στοιχειοθετείται το έγκλημα αυτό λόγω δέσμιας δικαστικής κρίσης. Στη διαδικασία των ασφαλιστικών μέτρων απαιτείται η υποβολή ψευδούς ισχυρισμού και η στήριξη του με ψευδή αποδεικτικά μέσα. Στη διαδικασία της εκούσιας δικαιοδοσίας τελείται μόνο όταν αφορά άμεσα στην περιουσία του διαδίκου. Στη διαιτησία είναι δυνατή η τέλεση του με εξαπάτηση του διαιτητή.
Άνθιμος Αλεξούδης
Authors: Παπάζογλου Αλέξανδρος
Published: November 2021

Ο Ελληνισμός από τον 19o κυρίως αιώνα είχε ως συνεκτικό στοιχείο την Εκκλησία (Οικουμενικό Πατριαρχείο) κάτι που αποδεικνύεται και στην παρούσα διδακτορική διατριβή με τίτλο: “Άνθιμος Αλεξούδης: ένας λόγιος ιερωμένος της Ύστερης Οθωμανικής εποχής - Βίος και έργο”, όπου μελετάται ο ρόλος του Οικουμενικού Πατριαρχείου σε σημαντικά ζητήματα που αφορούν στον Ελληνισμό της ύστερης Οθωμανικής Περιόδου. Ο Αλεξούδης, ως μέλος της Ιεράς Συνόδου και υπηρετήσας στις Μητροπόλεις Βελεγράδων και Αμασείας, πρωταγωνίστησε σε ιστορικά ζητήματα, όπως στον “Όρο” του Σχίσματος, καθώς και στην σύνταξη των “Εθνικών Κανονισμών”, από το 1856 κυρίως κ.εξ., ενώ διαδραμάτισε σημαντικό ρόλο στην, εν γένει, πολιτική προώθησης της ελληνικής παιδείας και στην ανάδειξη της ελληνικότητας των επαρχιών όπου υπηρέτησε. Συγκεκριμένα, αναλύεται σχολαστικά η συμβολή του στην παιδεία του Γένους με την ίδρυση σχολείων στον χώρο της Οθωμανικής Αυτοκρατορίας και στην ευρύτερη Ανατολή, καθώς και στη στελέχωση, κυρίως, της Εκκλησίας με μορφωμένους ιερωμένους. Έντονο ενδιαφέρον επέδειξε και για τους κρυπτοχριστιανούς της Αυτοκρατορίας και ειδικότερα τους κρυπτοχριστιανούς στη Σπαθία, ενώ αναμείχθηκε και στις επιδιώξεις της ελληνικής εξωτερικής πολιτικής που έρχονταν σε αντίθεση, κάποτε, με τις επιδιώξεις της Εκκλησίας. Επίσης, καταγράφεται και αναλύεται η συγγραφική και ερευνητική του δραστηριότητα, που περιλαμβάνει συγκέντρωση και διάσωση αρχαιοτήτων (καταγράφουμε πληροφορίες εντοπιζόμενες στις πηγές που αφορούν σε δωρεές αρχαιολογικού υλικού προς τον Ελληνικό Φιλολογικό Σύλλογο της Κωνσταντινουπόλεως, στην Αρχαιολογική Εταιρεία στην Αθήνα κ.α.), αλλά και τη διάσωση και μελέτη παλαιογραφικών πηγών (επιγραφών σε σκληρά υλικά γραφής και χειρόγραφων κωδίκων). Η σημασία τους είναι μεγάλη για την ιστορία της ελληνικής γραφής, όπως και για την ιστορία του Οθωμανικού Ελληνισμού και την ιστορία του Οικουμενικού Θρόνου. Επισημαίνεται, κυρίως, και διερευνάται ο ρόλος του Αλεξούδη στον εντοπισμό και στην αποκάλυψη δύο από τους σπουδαιότερους στον κόσμο μεμβράνινους πορφυρούς κώδικες, τους “μπερατινούς κώδικες”, γνωστοί ως “purpureus Beratinus Φ” και “auropurpureus Anthymi”, κώδικες του 6ου και 9ου αιώνα, αντίστοιχα, που σήμερα έχουν μεταφερθεί και διασώζονται στα Τίρανα.
Σύγχρονες φυσικές και ανθρωπογενείς διεργασίες που συντελούν στη διαμόρφωση της παράκτιας ζώνης της Πιερίας
Authors: Διαμαντή Αναστασία
Published: November 2021

Tα παράκτια περιβάλλοντα και οι διεργασίες που δρουν στο χώρο αυτό έχουν αποτελέσει αντικείμενο μελέτης από πολλούς ερευνητές. Η διάβρωση των ακτών, οι επιπτώσεις από ενδεχόμενη μελλοντική άνοδο της θαλάσσιας στάθμης και η ολοκληρωμένη διαχείριση της παράκτιας ζώνης έχουν μελετηθεί κατά την πάροδο των τελευταίων δεκαετιών τόσο σε τοπικό όσο και σε παγκόσμιο επίπεδο. Στο πλαίσιο της παρούσας διατριβής επιλέχτηκε ως περιοχή έρευνας η παράκτια ζώνη της Πιερίας με την ευρύτερη λεκάνη της, η οποία ορίζεται στα ανατολικά από το Θερμαϊκό Κόλπο, στα δυτικά από τον Όλυμπο και τα Πιέρια ή Φλάμπουρο και στα βόρεια από το ακρωτήριο της Αθέριδας. Στο νότιο μέρος της βρίσκεται το Κάστρο του Πλαταμώνα. Ως προς τα χαρακτηριστικά της η παράκτια ζώνη της υπό έρευνα περιοχής αποτελείται από μια προσχωσιγενή, αμμώδη ακτή με γενικότερο προσανατολισμό Β-Ν και μήκος περίπου 50 Km. Αρχικά γίνεται μια προσπάθεια για την έρευνα των φυσικών διεργασιών και των ανθρώπινων επεμβάσεων που συντελούν στη διαμόρφωση της εν λόγω περιοχής. Τα κύρια βήματα που ακολουθούνται είναι η αναγνώριση, αποτύπωση, ανάλυση, συσχέτιση και σύνθεση των φυσικών και ανθρωπογενών δράσεων στη διαμόρφωση του χαρακτήρα της. Bασικό εργαλείο της μελέτης είναι τα συστήματα γεωγραφικών πληροφοριών (GIS), ενώ τα δεδομένα περιλαμβάνουν επί τόπου δειγματοληψία, χάρτες, υψομετρικά δεδομένα και δορυφορικές εικόνες, που συλλέχθηκαν για την περιοχή έρευνας. Ακολουθεί η εξαγωγή συμπερασμάτων για το ιζηματολογικό καθεστώς της παράκτιας ζώνης, για τη γεωμορφολογία της ευρύτερης περιοχής (μορφομετρικές παράμετροι λεκανών απορροής, ταξινόμηση αναγλύφου και κλίσεων), για τις μεταβολές της ακτογραμμής σε βάθος δεκαετιών. Ακολούθως εφαρμόστηκε η Παγκόσμια Εξίσωση Εδαφικής Απώλειας καθώς και η εφαρμογή του μοντέλου διάβρωσης του Bruun για τον χαρακτηρισμό του υποθαλάσσιου καθεστώτος καθώς και τον προσδιορισμό του τύπου του Δέλτα του ποταμού του Μαυρονερίου. Ταυτόχρονα πραγματοποιήθηκε καταγραφή, επεξεργασία και συσχέτιση με τα παραπάνω, στοιχείων που αφορούν στους κοινωνικοοικονομικούς τομείς της περιοχής μελέτης, στις μεταβολές στις χρήσεις γης, καθώς και στις ανθρωπογενείς επεμβάσεις στην παράκτια, λοφώδη και ορεινή ζώνη. Τέλος, με βάση τα ως άνω στοιχεία, επιχειρείται η αξιολόγηση του Δείκτη Παράκτιας Τρωτότητας, η συστηματική παρακολούθηση της οποίας θα μπορούσε να συμβάλλει στη συντήρηση και προστασία της παράκτιας περιοχής.
Φύσις και τέλος στην προσωκρατική διανόηση
Authors: Βασιλοπούλου Αγγελική
Published: November 2021

Η έννοια της φύσεως μέσα στα επιλεγμένα αποσπάσματα των Προσωκρατικών φιλοσόφων όσο και η έννοια του τέλους δεν γίνονται άμεσα φανερές. Αυτό σημαίνει πως η έννοια του τέλους, όπου δεν δηλώνεται σαφώς, υπονοείται ή προκύπτει μέσα από μια διαδικασία. Αντιθέτως όπου δηλώνεται φανερά, όπως στον Αναξαγόρα ή στον Διογένη τον Απολλωνιάτη πάλι επισημαίνεται και ερμηνεύεται. Διαπιστώνουμε ότι η έννοια του τέλους έχει πάνω από μία σημασίες στα αποσπάσματα των Προσωκρατικών: είναι συνυφασμένη με την έννοια του σκοπού, την έννοια της αιτιότητας, αλλά και την έννοια του θανάτου ή της φθοράς. Εν τέλει φύση και σκοπός φαίνεται πως δεν είναι απλώς κοσμολογικές έννοιες, αλλά ως άρρηκτα αλληλένδετες, αναδεικνύουν την ποικιλομορφία του φυσικού κόσμου.
Η έκφραση του ινσουλινομιμητικού αυξητικού παράγοντα στον καρκίνο του θυρεοειδούς
Authors: Καραγιάννης Απόστολος
Published: November 2021

Γνωστικό Υπόβαθρο: Το γονίδιο του ινσουλινομιμητικού αυξητικού παράγοντα-1 (IGF-1) αποτελείται από 6 εξόνια και μπορεί να παράγει πολλαπλά ετερογενή αντίγραφα μέσω εναλλακτικών ματισμάτων κατά τη μεταγραφή του καταλήγοντας σε 3 διαφορετικά IGF-1 αντίγραφα, τα IGF-1Ea, IGF-1Eb, και IGF-1Ec, που κωδικοποιούν τις αντίστοιχες IGF-1 πρωτεϊνικές ισομορφές. Τα τελευταία χρόνια ολοένα και περισσότερες μελέτες στη διεθνή βιβλιογραφία αναδεικνύουν μία διαφορετική έκφραση του IGF-1 στους καρκινικούς ιστούς. Πιο συγκεκριμένα αυξάνονται τα δεδομένα που δείχνουν ότι οι ισομορφές Εa , Εb , αλλά κυρίως η Ec παίζουν έναν διακριτό βιολογικό ρόλο σε διάφορους τύπους καρκίνου. Ο σκοπός της παρούσας μελέτης είναι να διερευνήσει το αν η έκφραση της ισομορφής Ec σχετίζεται με τον καρκίνο του θυρεοειδούς.Υλικά και Μέθοδοι: Δείγματα ιστών παραφίνης σταθεροποιημένα σε φορμαλίνη από διαφορετικούς τύπους καρκίνων του θυρεοειδούς 92 ασθενών, εξετάσθηκαν για την έκφραση του IGF-1Ec με τη μέθοδο της ανοσοϊστοχημείας. Επιπλέον, βιοψίες θυρεοειδικού ιστού διαφόρων σταδίων κατά TNM ελέγχθηκαν για την mRNA έκφραση του IGF-1Ec με τη μέθοδο της αλυσιδωτής αντίδρασης πολυμεράσης σε πραγματικό χρόνο (rt-PCR).Αποτελέσματα: Τα συνολικά 92 δείγματα που συλλέχθηκαν αντιστοιχούσαν σε 2 αδιαφοροποίητα καρκινώματα, 10 μυελοειδή, 4 με υπερπλασία c κυττάρων, 11 θυλακιώδη, 5 με αδένωμα των κυττάρων hurtle, 2 πτωχά διαφοροποιημένα, 5 με οζώδη υπερπλασία, 1 με λέμφωμα και 52 αφορούσαν σε θηλώδη καρκινώματα του θυρεοειδούς. Η ηλικία των ασθενών τη στιγμή της διάγνωσης του όγκου ή το μέγεθος του όγκου, δεν επηρέαζαν στατιστικώς σημαντικά την έκφραση του IGF-1Ec. Μεταξύ αυτών των τύπων του καρκίνου, ο IGF-1Ec παρουσίαζε μεγαλύτερη έκφραση στο διαφοροποιημένο θηλώδες καρκίνωμα του θυρεοειδούς. Η έκφραση του ήταν κυρίως κυτταροπλασματική και σχετιζόταν θετικά με το στάδιο κατά TNM και την παρουσία διήθησης των μυών ή της κάψας του ιστού (p<0.05), ενώ δε βρέθηκε στατιστική συσχέτιση με τη διήθηση των περιοχικών λεμφαδένων και των γειτονικών αγγείων. Σε ότι αφορά στην mRNA έκφραση του IGF-1Ec, αυτή ήταν μεγαλύτερη όταν ο όγκος παρουσίαζε μεγαλύτερο κίνδυνο υποτροπής και ήταν πιο προχωρημένου σταδίου.Συμπεράσματα: Τα δεδομένα αυτά δείχνουν ότι η έκφραση της ισομορφής IGF-1Ec στον καρκίνο του θυρεοειδούς παρουσιάζει θετική συσχέτιση με το πιο προχωρημένο στάδιο του θηλώδους καρκινώματος του θυρεοειδούς.
Η πρόσληψη της (ψευδο) πλουταρχικής πραγματείας περί παίδων αγωγής στον Ευρωπαϊκό και Νεοελληνικό Διαφωτισμό
Authors: Γιαννοπούλου Ανδρομάχη
Published: November 2021

Στην παρούσα διδακτορική διατριβή ανιχνεύεται η επίδραση που άσκησε το (ψευδο-) πλουτάρχειο σύγγραμμα Περὶ παίδων ἀγωγῆς ιδίως κατά την περίοδο της Αναγέννησης και του Διαφωτισμού. Έγινε απόπειρα συσχέτισης της (ψευδο-) πλουτάρχειας παιδαγωγικής οπτικής με τη φιλοσοφική και παιδαγωγική σκέψη του 4ου αιώνα μ.Χ., της Αναγέννησης, του Ευρωπαϊκού, αλλά και του Νεοελληνικού Διαφωτισμού. Η έρευνα έδωσε ιδιαίτερη βαρύτητα σε βασικές έννοιες του Περὶ παίδων ἀγωγῆς που άσκησαν έντονη επιρροή κατά τους επόμενους αιώνες. Αυτές είναι: η επιλογή του σωστού δασκάλου, το σωστό παράδειγμα του πατέρα, η αποφυγή των κολάκων, κ.α. Η διδακτορική έρευνα επικεντρώθηκε στα έργα των λογίων του Νεοελληνικού Διαφωτισμού, ενώ στο τέλος έγινε σύγκριση του πρωτότυπου κειμένου με αποσπάσματα από τους κώδικες Xer 49 της Ιεράς Μονής Ξηροποτάμου και 0360 της Ιεράς Μονής Ιβήρων του Αγίου Όρους, οι οποίοι αποτελούν μεταγραφές του Περὶ παίδων ἀγωγῆς κατά τη διάρκεια του Νεοελληνικού Διαφωτισμού. Η μεταγραφή αυτών των αποσπασμάτων και η σύγκρισή τους με το πρωτότυπο κείμενο έριξε φως στο μεγάλο ενδιαφέρον που έτρεφαν οι Νεοέλληνες Διαφωτιστές για την συγκεκριμένη πραγματεία, αλλά και στο ρόλο που αυτή έπαιξε στη διαμόρφωση της παιδαγωγικής οπτικής τους.
Άμυνα και οικονομική κρίση στην Ε.Ε.
Authors: Χαϊδεμενάκος Αναστάσιος
Published: November 2021

Η εργασία αυτή αποτελεί μελέτη, που αφορά στην ύπαρξη και εξέλιξη του ελληνοτουρκικού εξοπλιστικού ανταγωνισμού, ο οποίος έχει σημαντικές επιπτώσεις στην μεγάλης στρατηγικής και γεωπολιτικής σημασίας περιοχή, που ανήκουν οι δύο χώρες. Εάν μεταξύ των δύο χωρών δεν υπήρχε ο προαναφερθείς ανταγωνισμός τότε θα είχαν τη δυνατότητα να οικοδομήσουν εναλλακτικές στρατηγικές σχέσεις. Η αναθεώρηση των στρατηγικών σχέσεων μεταξύ των δύο γειτόνων, θα μπορούσε να βοηθήσει στην επίλυση των μακροχρόνιων πολιτικών, κοινωνικών και οικονομικών προβλημάτων και των δύο χωρών και να συμβάλει καθοριστικά στην σταθερότητα της περιοχής. Όμως, η ύπαρξη ελληνοτουρκικού εξοπλιστικού ανταγωνισμού μεταβάλει άρδην τόσο τις σχέσεις των δύο χωρών σε διπλωματικό επίπεδο όσο και την στρατιωτική διάσταση τους. Το αποτέλεσμα είναι, η Ελλάδα να επιδίδεται σε μία έντονη εξοπλιστική προσπάθεια, για να αντισταθμίσει την διευρυνόμενη υπεροχή της Τουρκίας και η Τουρκία να επιδίδεται σε τεράστια εξοπλιστικά προγράμματα στην προσπάθειά της να αναδειχθεί σε περιφερειακή στρατιωτική υπερδύναμη και να ανοίξει αισθητά την ψαλίδα την εξοπλισμών με την Ελλάδα, στο πλαίσιο μακροχρόνιας αντιπαλότητας που διέπει τις δύο χώρες. Η Ελλάδα και η Τουρκία είναι δύο ανταγωνιστικές χώρες στον τομέα της άμυνας, εξαιτίας των διεκδικήσεων της τελευταίας. Με δεδομένα την ελληνική οικονομική κρίση και τους επιβληθέντες από την ΕΕ οικονομικούς περιορισμούς, αποκτά ιδιαίτερο ενδιαφέρον η διερεύνηση για το πως επηρεάστηκε και πως θα μπορούσε να εξελιχθεί η κούρσα των εξοπλισμών μεταξύ τους. Με την βοήθεια του «Dickey-Fuller test» και του ελέγχου αιτιότητας Granger, διαπιστώθηκε η ύπαρξη σχέσεων αιτιότητας στις στρατιωτικές δαπάνες των υπόψηχωρών για συγκεκριμένες εξεταζόμενες περιόδους. Με τον τρόπο αυτό αναδείχθηκε η ύπαρξη εξοπλιστικού ανταγωνισμού μεταξύ τους. Με την συνδρομή του μαθηματικού μοντέλου του Richardson και της οικονομετρίας συνετέθη μαθηματικό μοντέλο, με τη βοήθεια του οποίου αναλύθηκε η υπάρχουσα κατάσταση στον ελληνοτουρκικό εξοπλιστικό ανταγωνισμό και διερευνήθηκαν οι πιθανές προοπτικές εξέλιξης του. Τα αποτελέσματα της έρευνας έδειξαν, ότι μεταξύ της Ελλάδας και της Τουρκίας υπάρχει ένας μακροχρόνιος εξοπλιστικός ανταγωνισμός, που φαίνεται να ξεκινά το 1974 (εισβολή στην Κύπρο). Ο εν λόγω εξοπλιστικός ανταγωνισμός παρουσιάζει κατά περιόδους εξάρσεις και υφέσεις. Η εξέταση του βάση του μαθηματικού 12μοντέλου κατέδειξε, ότι η μελλοντική του εξέλιξη θα είναι, σε γενικές γραμμές, δύσκολη για την ελληνική πλευρά. Η διαπίστωση αυτή οφείλεται στο γεγονός ότι τα αμυντικά κεφάλαια της Ελλάδας είναι αισθητά χαμηλότερα (3,9 φορές) από τα αντίστοιχα της Τουρκίας και έχει χαμηλό αμυντικό απόθεμα εξαιτίας της προηγηθείσας οικονομικής κρίσης.
Γεωμορφολογική - Μορφοτεκτονική μελέτη της Βόρειας Εύβοιας
Authors: Βαλκάνου Κανέλλα
Published: November 2021

Στο πλαίσιο της διδακτορικής αυτής διατριβής αρχικά δημιουργήθηκε μια χωρική βάση δεδομένων για το βόρειο τμήμα της νήσου Εύβοιας, η οποία περιλαμβάνει τοπογραφικά, γεωλογικά, τεκτονικά, σεισμικά και γεωμορφολογικά δεδομένα, που προήλθαν από αναλογικούς χάρτες, βιβλιογραφικές πηγές, αλλά και από εργασία πεδίου. Σκοπός της συλλογής και οργάνωσης των πληροφοριών ήταν να χρησιμοποιηθούν με τον βέλτιστο δυνατό τρόπο στις επιμέρους φάσεις της μεθοδολογίας, αξιοποιώντας ένα μεγάλο αριθμό εργαλείων και τεχνικών ανάλυσης των ΣΓΠ. Οι μέθοδοι που εφαρμόστηκαν περιλαμβάνουν την ταξινόμηση του αναγλύφου, τη λεπτομερή γεωμορφολογική χαρτογράφηση και αποτύπωση των γεωμορφολογικών χαρακτηριστικών της βόρειας Εύβοιας καθώς και την ποσοτική ανάλυση των υδρογραφικών συστημάτων. Η ανάλυση πραγματοποιήθηκε τόσο σε περιφερειακή, όσο και σε τοπική κλίμακα με χρήση στατιστικών μεθόδων, όπως η παραγοντική ανάλυση και με χρήση εργαλείων λήψης χωρικών αποφάσεων, όπως η αναλυτική ιεράρχηση. Υπολογίστηκαν σύνθετοι μορφοτεκτονικοί δείκτες για τον προσδιορισμό της σχετικής τεκτονικής δραστηριότητας, προτάθηκε ένας νέος σύνθετος δείκτης που ονομάστηκε IRTA για τον ίδιο σκοπό και εφαρμόστηκε η σταθμισμένη χωρική πολυκριτηριακή ανάλυση σε συνδυασμό με την ασαφή αναλυτική ιεράρχηση για την εκτίμηση της νεοτεκτονικής παραμόρφωσης. Επιπλέον υπολογίστηκε το δυναμικό γένεσης σεισμού βάσει εμπειρικών σχέσεων στις οποίες χρησιμοποιήθηκαν τα μήκη των ρηγμάτων που εκτιμήθηκαν από την παρούσα έρευνα και οι ρυθμοί ολίσθησης από βιβλιογραφικά δεδομένα. Ως αποτέλεσμα των επιμέρους αναλύσεων η περιοχή υποδιαιρέθηκε σε ζώνες υψηλής και πολύ υψηλής τεκτονικής δραστηριότητας και νεοτεκτονικής παραμόρφωσης. Οι ταξινομήσεις και οι παραγόμενοι χάρτες που προέκυψαν από την εφαρμογή των επιμέρους μεθοδολογιών συγκρίθηκαν και αξιολογήθηκαν. Η παρούσα διατριβή έδειξε πως η διαμόρφωση του αναγλύφου συνολικά, έχει επηρεαστεί από τα επιμέρους τμήματα των κύριων ρηξιγενών ζωνών Δίρφυος, Κανδηλίου, Γρεγολίμανου-Τελέθριου, Κεχριών, Προκοπίου-Πηλίου καθώς και από τα ενεργά κανονικά ρήγματα του ΒΑ τμήματος της περιοχή μελέτης. Η διατριβή, μέσω γεωμορφολογικών και μορφοτεκτονικών αναλύσεων, παρουσιάζει την ταξινόμηση των ρηγμάτων της περιοχής μελέτης σε πολύ πιθανής και πιθανής δραστηριότητας καθώς και την τμηματοποίηση των κύριων ρηξιγενών ζωνών, και πέραν του μορφοτεκτονικού χάρτη και των χαρτών σχετικής τεκτονικής δραστηριότητας και νεοτεκτονικής παραμόρφωσης που περιλαμβάνει, συνοδεύεται επίσης από το νεοτεκτονικό χάρτη της Βόρειας Εύβοιας.
The effect of breastfeeding and vitamin D status on the susceptibility of infants to infections
Authors: Ζήση Δήμητρα
Published: November 2021

ΣΚΟΠΟΣ: Η διερεύνηση της σχέσης ή μη της βιταμίνης D σε νοσηλευόμενα παιδιά κάτω των 2 ετών με ενεργό λοίμωξη (ανώτερου και κατώτερου αναπνευστικού, γαστρεντερικού και ουροποιητικού συστήματος). Επίσης, η διερεύνηση επιδράσεων του αποκλειστικού μητρικού θηλασμού, της εποχής αλλά και της εξωγενούς χορήγησης βιταμίνης D στην εμφάνιση των υπό μελέτη λοιμώξεων. ΜΕΘΟΔΟΣ: Το δείγμα περιλάμβανε βρέφη και παιδιά ηλικίας κάτω των 2 ετών με κοινές παιδικές λοιμώξεις που νοσηλεύτηκαν, κατά τη διάρκεια 2 ετών. Ως ομάδα ελέγχου (μάρτυρες) χρησιμοποιήθηκαν μια ομάδα κλινικά υγιών παιδιών παρόμοιας ηλικίας και φύλου. Χρησιμοποιήθηκαν δομημένα ερωτηματολόγια για την καταγραφή κλινικών χαρακτηριστικών όπως ηλικία, γένος, ηλικία κύησης, βάρος γέννησης, είδος τοκετού και είδος διατροφής (αποκλειστικός μητρικός θηλασμός, βρεφικό γάλα, μικτή διατροφή), συμπλήρωμα ή όχι βιταμίνης D. Μέτρηση και σύγκριση των επιπέδων της 25(OH)D στον ορό μεταξύ ασθενών και μαρτύρων. Συγκεντρώσεις στον ορό 25(OH)D≥20ng/ml θεωρήθηκαν επαρκείς. Διαφορές με p≤0,05 θεωρήθηκαν στατιστικώς σημαντικές. ΑΠΟΤΕΛΑΣΜΑΤΑ-ΣΥΜΠΕΡΑΣΜΑΤΑ: Η ομάδα μελέτης αποτελούνταν από 316 ασθενείς (95 με λοίμωξη ανώτερου αναπνευστικού, 99 με λοίμωξη κατώτερου αναπνευστικού, 61 με γαστρεντερίτιδα, 61 με λοιμώξεις ουροποιητικού) και 133 υγιείς μάρτυρες. Η πλειοψηφία των βρεφών και των μικρών παιδιών που νοσηλεύτηκαν δεν έχουν ανεπάρκεια βιταμίνης D πιθανώς λόγω της εξωγενούς πρόσληψης βιταμίνης D (400IU/d) από τις πρώτες μέρες γέννησή τους, ειδικά για αυτά που θηλάζουν αποκλειστικά. Η βιταμίνη D δεν διέφερε στα παιδιά με τις λοιμώξεις που μελετήσαμε από ότι στα παιδιά μάρτυρες που δείχνει ότι η βιταμίνη D δεν φαίνεται να έχει επίδραση στη συχνότητα αυτών των λοιμώξεων. Δεν βρέθηκαν διαφορές στα επίπεδα βιταμίνης D στον ορό των βρεφών με λοιμώξεις και στους μάρτυρες μεταξύ των δύο περιόδων (εποχές), εκτός της γαστρεντερίτιδας, ενώ υπήρξε σημαντική διαφορά στη συχνότητα των λοιμώξεων και ειδικότερα του κατώτερου αναπνευστικού όπου ήταν πιο μεγάλη την περίοδο χειμώνα/άνοιξη. Στη γαστρεντερίτιδα παρά την υψηλότερη 25(OH)D το καλοκαίρι/φθινόπωρο υπήρξε και ψηλότερη συχνότητα νόσησης απ' ότι το χειμώνα/άνοιξη. Σχετικά με συγκρίσεις μεταξύ της συχνότητας των παιδιών με ανεπάρκεια βιταμίνης D ή μη, δε βρέθηκαν διαφορές μεταξύ των ομάδων ασθενών και μαρτύρων. Ο αποκλειστικός μητρικός θηλασμός δεν φαίνεται να επηρεάζει προς το καλύτερο τα ποσοστά των λοιμώξεων μεταξύ των ομάδων. Ωστόσο ο αριθμός των βρεφών υπό αποκλειστικό ΜΘ ήταν σχετικά μικρός για να μπορέσει να αξιολογηθεί επαρκώς και να αμφισβητήσει τα πλεονεκτήματα του ΜΘ επίσης, δείχνει ότι στην Ελλάδα το ποσοστό ΜΘ είναι πολύ χαμηλό. Επιπλέον, τα επίπεδα της 25(ΟΗ)D στον ορό δεν διέφεραν μεταξύ των ασθενών και μαρτύρων σε σχέση με το είδος της σίτισης πιθανότατα λόγω λήψης συμπληρώματος βιταμίνης D. Δεν βρέθηκε διαφορά στα ποσοστά λοίμωξης μεταξύ παιδιών που λάμβαναν και αυτών που δεν λάμβαναν συμπλήρωμα βιταμίνης D. Παρ 'όλα αυτά, τα επίπεδα 25(ΟΗ)D ήταν σημαντικά υψηλότερα στα παιδιά που λάμβαναν συμπλήρωμα.
User-level services for multitenant isolation
Authors: Καππές Γεώργιος
Published: November 2021

Στα σύγχρονα περιβάλλοντα υπολογιστικού νέφους, η εικονικοποίηση επιτρέπει σε πολλούς μισθωτές μιας υπηρεσίας νέφους να διαμοιράζονται με ευελιξία πολυπύρηνους υπολογιστικούς κόμβους με υψηλή επεξεργαστική ισχύ και χωρητικότητα μνήμης. Οι εικονικές μηχανές επιπέδου λειτουργικού συστήματος, γνωστές ως περιέκτες, είναι μια μορφή εικονικοποίησης που χρησιμοποιείται συνήθως για την εκτέλεση εφαρμογών με υψηλές επεξεργαστικές και αποθηκευτικές απαιτήσεις, επειδή προσφέρουν ευέλικτη εικονικοποίηση με χαμηλή επιβάρυνση. Σε υψηλό επίπεδο, δύο κύριοι λόγοι καθιστούν δύσκολο το διαμοιρασμό κοινόχρηστων υπολογιστικών πόρων από πολλαπλούς μισθωτές μιας υπηρεσίας νέφους. Πρώτον, ο πυρήνας του λειτουργικού συστήματος ενός υπολογιστικού κόμβου που εξυπηρετεί πολλαπλούς περιέκτες, μπορεί να μετατραπεί σε σημείο συμφόρησης και επίθεσης. Δεύτερον, η ασφαλής διαχείριση των τεράστιων πληθυσμών χρηστών που ανήκουν σε διαφορετικούς μισθωτές μιας υπηρεσίας υπολογιστικού νέφους απαιτεί το σχεδιασμό κλιμακώσιμων πολιτικών ελέγχου πρόσβασης στο επίπεδο της υποδομής. Ο στόχος της παρούσας διατριβής είναι να επιτρέψει τον αποτελεσματικό και ασφαλή διαμοιρασμό των συστημάτων υποδομής επεξεργασίας, αποθήκευσης, και δικτύου μιας υπηρεσίας υπολογιστικού νέφους μεταξύ πολλαπλών μισθωτών. Για την επίτευξη αυτού του στόχου μετακινούμε τις υπηρεσίες εισόδου/εξόδου από τον κοινόχρηστο πυρήνα ενός συστήματος υποδομής που εξυπηρετεί περιέκτες ανταγωνιστικών μισθωτών στο επίπεδο χρήστη. Οι συνεισφορές της παρούσας διατριβής αποτελούνται από καινοτόμες μεθόδους για το χειρισμό κλήσεων συστήματος τύπου POSIX στο επίπεδο χρήστη μέσω βιβλιοθήκης, τη μεταφορά δεδομένων και αιτήσεων μεταξύ των παραγωγών και των καταναλωτών μέσω κοινόχρηστης μνήμης με τη σχεδίαση αποδοτικών μεθόδων αντιγραφής μνήμης, καθώς και δομών δεδομένων τύπου ουράς που υποστηρίζουν παραλληλισμό χωρίς κλειδώματα και χαλαρώνουν τις αυστηρές απαιτήσεις διάταξης, τη δημιουργία πολυεπίπεδων υπηρεσιών εισόδου/εξόδου επιπέδου χρήστη, και τέλος τη σχεδίαση ενός πολυμισθωτικού μηχανισμού ελέγχου πρόσβασης στο επίπεδο του συστήματος αρχείων. Με την παρούσα διατριβή καθιστούμε εφικτή την εκτέλεση των εφαρμογών διαφορετικών μισθωτών μιας πλατφόρμας υπολογιστικού νέφους σε κοινόχρηστους υπολογιστικούς κόμβους αποφεύγοντας τη συμφόρηση κατά τη χρήση κοινόχρηστων πόρων. Τα συστήματα που προτείνουμε και υλοποιούμε επιτρέπουν στις υπηρεσίες υπολογιστικής νέφους να προσφέρουν μειωμένο κόστος ενοικίασης, προβλέψιμη απόδοση και καθυστερήσεις στις λειτουργίες Ε/Ε, υψηλότερη ανθεκτικότητα σε σφάλματα και επιθέσεις μεταξύ μισθωτών που μοιράζονται κοινοχρήστους πόρους, αυξημένη απόδοση στους τελικούς χρήστες σε συνθήκες συμφόρησης, βελτιωμένη ενεργειακή απόδοση, ως αποτέλεσμα της καλύτερης χρήσης των πόρων των συστημάτων υποδομής.
Οι Επτανήσιοι ποιητές στα νεοελληνικά αναγνώσματα της Μέσης Εκπαίδευσης
Authors: Μαγκούτα Φανή
Published: November 2021

Η διατριβή της φιλολόγου Φανής Μαγκούτα που εκπονήθηκε στο Τμήμα Ιστορίας του Ιονίου Πανεπιστημίου με τίτλο: «Οι Επτανήσιοι ποιητές στα νεοελληνικά αναγνώσματα της Μέσης Εκπαίδευσης: ιστορική παρουσίαση από το 1864 μέχρι το 1977» στηρίζεται σε δύο άξονες, όπως και από τον τίτλο καταδεικνύεται, στα σχολικά βιβλία για τη λογοτεχνία και στους ποιητές της Επτανήσου, μείζονες και ελάσσονες, που περιλαμβάνουν τα αναγνωστικά. Στο πρώτο μέρος της διατριβής εξετάζεται η πορεία του νεοελληνικού λόγου ως σχολικού αναγνώσματος, από το 1864 (Ένωση της Επτανήσου) μέχρι τις πύλες της εκπαιδευτικής μεταρρύθμισης του 1913/1914, ενώ στο δεύτερο μέρος μελετώνται διεξοδικά οι προοπτικές για την είσοδο των Επτανησίων ποιητών στα σχολικά εγχειρίδια.Οι συγγραφείς Γ. Δροσίνης και Γ. Κασδόνης, του πρώτου σχολικού εγχειριδίου για τη λογοτεχνία στα 1884, αξιοποιούν στα κείμενα που συλλέγουν ηθικές διηγήσεις και ωφέλιμες σκέψεις, που παραπέμπουν κατευθείαν στις χρηστομάθειες για τις οποίες γίνεται λόγος στο πρώτο μέρος της διατριβής. Η παραπάνω διαπίστωση μας επιτρέπει να ανιχνεύσουμε, πριν από την έκδοση του πρώτου εγχειριδίου για τη λογοτεχνία (1884), «σπερματικές μορφές» του μαθήματος των Νέων Ελληνικών μέσα στις χρηστομάθειες. Στις εννέα (09) σειρές των αναγνωστικών αποτυπώνεται η ιστορία της επτανησιακής ποίησης, με την παρουσία ή την απουσία ενδεχομένως, σε κάποιες σειρές των Επτανησίων ποιητών. Το έργο του Δ. Σολωμού στα βιβλία γνωστοποιείται και αναδεικνύεται από τις επιλογές του ανθολόγου Νικολάου Μπέρτου. Προβάλλεται ιδιαιτέρως από τον Αλέξανδρο Γ. Σαρή, διότι ο «Ύμνος εις την Ελευθερίαν» και τα «πατριωτικά» ποιήματα του Δ. Σολωμού είναι εθνικής σημασίας κείμενα. Μάλιστα, ο ανθολόγος Αλ. Γ. Σαρής αξιοποιεί στα εγχειρίδιά του και τον ιδιότυπο, στην ποιητική γραφή και στη γλώσσα, Ανδρέα Κάλβο, τον οποίο ο Κ. Παλαμάς ανέσυρε από την αφάνεια. Με συνειδητή πρόθεση, όπως είναι φυσικό, πραγματοποίησαν οι ανθολόγοι της Επτανήσου, επί παραδείγματι, οι Ι. Σ. Ζερβός, Χ. Αντωνάτος και Θ. Φιλιππάτος και Κ. Ρωμαίος, την προβολή των Επτανησίων ποιητών στα αναγνωστικά τους. Αξίζει να σημειωθεί ότι η αφομοίωση της Επτανησιακής ποίησης στον σχολικό λόγο πραγματοποιήθηκε διά των αναγνωστικών σε ποιότητες λεπτής απόχρωσης που αντιλαμβάνεται κανείς ρεαλιστικά. Εν τέλει, συνολικά, η θέση των ποιητών της Επτανήσου στη σχολική πράξη αποτιμάται θετικά.
Η διάρθρωση της Φιλοσοφικής Σχολής του Πανεπιστημίου Θεσσαλονίκης από τη δεκαετία του 1970 έως σήμερα
Authors: Δημοπούλου Ιουλία
Published: November 2021

Αντικείμενο της παρούσας διδακτορικής διατριβής είναι η διάρθρωση της Φιλοσοφικής Σχολής Θεσσαλονίκης όσον αφορά τον διαχωρισμό των Τμημάτων της και τις ειδικεύσεις που παρέχει σε κάθε χρονική περίοδο, έχοντας ως αφετηρία τη δεκαετία του 1970 και φτάνοντας έως σήμερα. Λαμβάνοντας υπόψη το γεγονός ότι η συγκεκριμένη Σχολή ήδη από την ίδρυσή της χαρακτηρίζεται για το προοδευτικό της πνεύμα, οι εκάστοτε αλλαγές στην εσωτερική δομή της προκαλούν μεγάλο ενδιαφέρον. Σκοπός της εργασίας είναι η ανασκόπηση των αλλαγών στη διάρθρωση της Σχολής που έλαβαν χώρα αυτό το διάστημα, η διερεύνηση των βαθύτερων αιτιών για τις οποίες αποφασίστηκαν οι συγκεκριμένες αλλαγές σε συνάρτηση με τις κοινωνικο-πολιτικές συγκυρίες και τις εκπαιδευτικές ανάγκες, η κριτική παρουσίαση των απόψεων που εκφράστηκαν την περίοδο αυτή από όλους τους φορείς που σχετίζονται με τη Σχολή, καθώς και η διερεύνηση των απόψεων των καθηγητών και καθηγητριών της Σχολής, εν ενεργεία και μη, για την εκάστοτε δομή της και τη σημερινή οργάνωση των Τμημάτων της. Μέσα από τη συγκεκριμένη έρευνα, λοιπόν, προσδοκάται να αναδειχθούν τα αίτια και η αναγκαιότητα ή μη της εκάστοτε αλλαγής της εσωτερικής δομής/οργάνωσης της Φιλοσοφικής Σχολής Θεσσαλονίκης από τη δεκαετία του 1970 έως και σήμερα, καθώς και να προταθούν νέοι τρόποι οργάνωσης των σπουδών στη Σχολή που πιθανόν να βελτίωναν το έργο της και τον προορισμό της.
Κοινωνία, ιστορία και θέατρο
Authors: Αντωνοπούλου Αλίκη
Published: November 2021

Το νεοελληνικό θέατρο έχει συμβάλει σημαντικά στην αποτύπωση κοινωνικο-πολιτικών γεγονότων του 20ού κυρίως αιώνα. Ένα από αυτά είναι οι κοινωνικές εξεγέρσεις, είτε πρόκειται για την καταπίεση των λαών και την αντίστασή τους στο πλαίσιο εθνικών επαναστάσεων, είτε για αμιγώς κοινωνικές συγκρούσεις, όπως είναι οι περιπτώσεις των εργατικών εξεγέρσεων, των απεργιών, των αγώνων των κολίγων ενάντια στους τσιφλικάδες.Με δεδομένη την έλλειψη καταγραφής και μελέτης των θεατρικών έργων του νεοελληνικού θεάτρου που πραγματεύονται κοινωνικές εξεγέρσεις, η παρούσα διατριβή εστιάζει στην έρευνα και την ανάλυση της αποτύπωσης αυτού του κοινωνικού φαινομένου στο θέατρο, καθώς και στην συσχέτισή του με τυχόν πραγματικά γεγονότα, με την κοινωνική πραγματικότητα της εποχής συγγραφής του κάθε έργου και με τα ιδιαίτερα ιδεολογικο-πολιτικά χαρακτηριστικά των συγγραφέων. Σε μία προσπάθεια οριοθέτησης της μελέτης η εργασία χωρίστηκε σε δύο βασικά μέρη και συνολικά σε τέσσερα κεφάλαια με άξονα το είδος της κοινωνικής εξέγερσης που αποτυπώνεται στα έργα. Στην αρχή της μελέτης κάθε θεατρικού παρουσιάζονται κάποια βιογραφικά στοιχεία του συγγραφέα, ενώ την ανάλυση του κειμένου ακολουθεί ενδεικτική παραστασιογραφία, με σκοπό μόνο την κατάδειξη της πρόσληψης του έργου. Στο τέλος κάθε κεφαλαίου παρατίθενται συμπεράσματα, ενώ στο τέλος της εργασίας παρουσιάζονται τα γενικότερα συμπεράσματα που προέκυψαν από την συνολική μελέτη του υλικού.Από την έρευνα που διενεργήθηκε διαπιστώθηκε πως πολλοί συγγραφείς επηρεασμένοι από τις κοινωνικοπολιτικές συνθήκες της εποχής τους, αλλά και την δική τους ιδεολογία, αποτύπωσαν τις κοινωνικές εξεγέρσεις στα έργα τους, άλλοτε με κυριολεκτικό και άλλοτε με μεταφορικό τρόπο, στοχεύοντας, κυρίως, στην ενεργοποίηση του κοινού για διεκδίκηση και αγώνα.
Αντι-ήρωες στο έργο του Ευριπίδη
Authors: Στεργιοπούλου Ασημίνα
Published: November 2021

Στην παρούσα διδακτορική διατριβή, με βάση τη χρονολογική σειρά παράστασής τους, εξετάζονται οι αντι-ήρωες των τεσσάρων τραγωδιών του Ευριπίδη: Ἄλκηστη, Μήδεια, Ἡρακλῆς, Ὀρέστης. Εκκινώντας από τη διερεύνηση του ηρωικού κώδικα περί τιμής, εντοπίζονται τα αντι-ηρωικά χαρακτηριστικά των προσώπων των τεσσάρων τραγωδιών του Ευριπίδη, οι ιδιαίτερες συνθήκες που οδήγησαν καθένα από τα πρόσωπα αυτά στον αφηρωισμό, και η δραματουργική τεχνική με την οποία ο ποιητής συμπλέκει την αποκαθήλωση των ηρώων με την υπονόμευση των ηρωικών μύθων.
Οι εικαστικές τέχνες στη θεσσαλονίκη στο β’ μισό του 20ου αιώνα (1950-2000)
Authors: Τσίχλα Μαρκέλλα-Ελπίδα
Published: November 2021

Η παρούσα διδακτορική διατριβή έχει ως αντικείμενο να διερευνήσει: α) την εις βάθος πορεία των εικαστικών πραγμάτων στη συμπρωτεύουσα, β) τις ιστορικές και κοινωνικές συνθήκες δημιουργίας των καλλιτεχνικών έργων, γ) την ανάλυση των πολιτισμικών δεδομένων της πόλης, δ) τη διαπολιτισμική θεώρηση της καλλιτεχνικής δημιουργίας και ε) την καταγραφή των καλλιτεχνικών ειδών και του καλλιτεχνικού δυναμικού που δραστηριοποιείται στη Θεσσαλονίκη.Η έως τώρα έρευνα για την Τέχνη στη Θεσσαλονίκη διακρίνεται για τον αποσπασματικό και επιδερμικό χαρακτήρα της, καθώς κινήθηκε σχεδόν αποκλειστικά σε μεμονωμένους καλλιτέχνες και σε έργα που τύχαιναν αποδοχής από ένα συγκεκριμένο κοινό, χωρίς να γίνεται εμβάθυνση σε παράγοντες που έπαιξαν σημαντικό ρόλο στην εξέλιξη της τέχνης και του πολιτισμού.Μετά τον μεγάλο πόλεμο, οι ιστορικές και κοινωνικές συνθήκες, άλλαξαν στη Θεσσαλονίκη. Το προσφυγικό ζήτημα και το μακεδονικό θέμα, ο διαπολιτισμικός της χαρακτήρας, οι ιστορικοί παράγοντες, οι νέες οικονομικές συνθήκες και η αστυφιλία, όπως και η θεωρούμενη «πρωτοκαθεδρία» της στη βόρεια Ελλάδα, σε συνδυασμό με την πρωτογενή πνευματική της ανάπτυξη, τη γειτνίαση με το Άγιο Όρος και με τους πολιτιστικούς θεσμούς που εμφανίστηκαν δυναμικά στην πόλη στα μεταπολεμικά χρόνια, ενίσχυσαν ένα «προφίλ» πνευματικής αυτονομίας, που προώθησε κινήσεις και δράσεις με κύριο στόχο την προβολή ενός καλλιτεχνικού ύφους με πολλά ιδιάζοντα χαρακτηριστικά και γνωρίσματα.Η «Σχολή Θεσσαλονίκης», η οποία αποτέλεσε αντικείμενο κριτικής μελέτης στο χώρο της λογοτεχνίας, ήταν ένα σύμπτωμα αυτής της αντίληψης για το ρόλο της Θεσσαλονίκης στον σύγχρονο ελληνικό πολιτισμό και τη σημασία που αυτή έχει για την ιστορία του καλλιτεχνικού μοντερνισμού στη σύγχρονη Ελλάδα.Τα αναμενόμενα αποτελέσματα θα βασίζονται αφενός σε μία οριζόντια εξέταση των εικαστικών συμβάντων σε συνδυασμό με τα ιστορικά και κοινωνικά γεγονότα και αφετέρου σε μία συσχέτιση με όψεις του πολιτισμού (από τη λογοτεχνία, το θέατρο και τον κινηματογράφο), που συνθέτουν κάθετα τις πνευματικές ιδιότητες της πόλης.
Techno-economic design requirements for integrating biosensors in environmental monitoring of aquatic ecosystems
Authors: Γεωργόπουλος Κωνσταντίνος
Published: November 2021

Σκοπός της διατριβής ήταν ο σχεδιασμός και η ανάπτυξη βιοαισθητήρων βάσει περιβαλλοντικών προδιαγραφών και τεχνο-οικονομικών κριτηρίων για την παρακολούθηση της ποιότητας υδάτινων οικοσυστημάτων. Οι στόχοι της διατριβής περιλάμβαναν (i) το σχεδιασμό και την ανάπτυξη ενός μεθοδολογικού πλαισίου για τη διαμόρφωση υποδειγμάτων των υδάτινων οικοσυστημάτων, κατάλληλων για τον προσδιορισμό των κρίσιμων παραμέτρων ποιότητας (προσδιοριστέοι παράγοντες) που πρέπει να παρακολουθούνται καθώς και των περιορισμών που πρέπει να λαμβάνονται υπόψη κατά το σχεδιασμό των βιοαισθητήρων λόγω της λειτουργίας τους στο περιβαλλοντικό πεδίο, (ii) το σχεδιασμό, την ανάπτυξη, τη διερεύνηση της αξιοπιστίας και την αξιολόγηση (μέσω υπολογιστικής και φυσικής προσομοίωσης) βιοαισθητήρων πεδίου εξειδικευμένων για το περιβάλλον λειτουργίας και τις παραμέτρους παρακολούθησης και (iii) τη μελέτη της εμπορευσιμότητας των βιοαισθητήρων που αναπτύχθηκαν με βάση το υπάρχον τεχνολογικό πλαίσιο, τις ευκαιρίες εφαρμογής, της ικανότητας υιοθέτησης νέας τεχνολογίας και των προβλημάτων στη βιομηχανική παραγωγή.Η μοντελοποίηση των υδάτινων συστημάτων βασίσθηκε σε μια οντολογική πλατφόρμα προκειμένου να καθίσταται δυνατός ο εντοπισμός των κρίσιμων αλληλεπιδράσεων εντός του οικοσυστήματος σε διαφορετικές κλίμακες. Οι βιοαισθητήρες αναπτύχθηκαν σε μια πλατφόρμα λιπιδικών μεμβρανών που συνδέεται με έναν ηλεκτροχημικό μεταλλάκτη για τον προσδιορισμό υπεροξειδίου, φαινολών και νιτρικών σε δείγματα νερού και ιζημάτων (από την παράκτια ζώνη ή/και τον βυθό). Η ανάπτυξη τέτοιων συστημάτων βάσει της προβλεπόμενης χρήσης τους και η αξιολόγησή τους υπό πραγματικές περιβαλλοντικές συνθήκες και με πραγματικά δείγματα δεν έχει αναφερθεί προηγουμένως στη βιβλιογραφία. Η αντικατάσταση της λιπιδικής πλατφόρμας με πολυμερισμένες μεμβράνες και η μετατροπή του μεταλλάκτη σε ηλεκτρόδια νανοδομών οξειδίου του ψευδαργύρου ή γραφενίου οδήγησαν σε νανοαισθητήρες με βελτιωμένα αναλυτικά χαρακτηριστικά, όπως διαπιστώθηκε στο σύστημα χοληστερόλης - οξειδάσης της χοληστερόλης. Το σύγχρονο τεχνολογικό πλαίσιο των βιοαισθητήρων διερευνήθηκε, επίσης, με βάση την ικανότητα υιοθέτησης της τεχνολογίας, συμπεριλαμβανομένου του εντοπισμού κρίσιμων εμποδίων στη βιομηχανική παραγωγή και την ανταγωνιστικότητα.
Control and nonlinear stability analysis of the electromechanical system of electric vehicles
Authors: Μακρυγιώργου Δήμητρα
Published: November 2021

Η παρούσα διδακτορική διατριβή προσανατολίζεται στον ερευνητικό τομέα του ελέγχου και της ανάλυσης συστημάτων κίνησης που συναντώνται στην αυτοκινητοβιομηχανία και πιο συγκεκριμένα στην ανάπτυξη μιας συστηματοποιημένης διαδικασίας για τον σχεδιασμό ελέγχου που εφαρμόζεται σε ηλεκτρικά οχήματα και εξασφαλίζει την ευστάθειά τους. Συγκεκριμένα, λαμβάνοντας υπ’ οψιν τις μη γραμμικές αναπαραστάσεις όλων των εξαρτημάτων ενός ηλεκτροκίνητου οχήματος όπως είναι η συσκευή αποθήκευσης ενέργειας, οι κινητήρες, ηλεκτρικοί αλλά και εσωτερικής καύσης, και οι μετατροπείς ισχύος, αναπτύσσεται ένα ακριβές μοντέλο που αποτελεί βάση για το σχεδιασμό κατάλληλου ελέγχου και την ανάλυση του συνολικού συστήματος. Η απόδοση του συστήματος εξετάζεται αρχικά μέσω μιας καινοτόμου ανάλυσης ευστάθειας ανοιχτού βρόχου. Η τελευταία πραγματοποιείται με την εφαρμογή μη γραμμικών τεχνικών Lyapunov που αποδεικνύουν τη σύγκλιση του συστήματος σε ένα επιθυμητό σημείο ισορροπίας για οποιεσδήποτε φραγμένες εισόδους ελέγχου. Τα θεωρητικά αυτά αποτελέσματα αποτελούν τον ακρογωνιαίο λίθο για την εφαρμογή ευφυών τεχνικών ελέγχου στο σύστημα του ηλεκτροκίνητου οχήματος, λόγω των φραγμένων σημάτων ελέγχου που παράγουν και την αποτελεσματικότητά τους στην αντιμετώπιση των μη γραμμικοτήτων και των αβεβαιοτήτων του συστήματος. Με παρόμοιο τρόπο, ένας συνδυασμός του ελέγχου ολίσθησης και των τεχνικών προσανατολισμού υιοθετείται με στόχο τη βελτιωμένη δυναμική συμπεριφορά και σθεναρότητα του συστήματος. Η παραπάνω προσπάθεια επεκτείνεται στην ανάπτυξη μια γενικής συστηματοποιημένης διαδικασίας σχεδιασμού ελέγχου που βασίζεται σε απλούς PI ελεγκτές οι οποίοι μπορούν να διασφαλίσουν την ευστάθεια μιας ευρεία κατηγορία Euler-Lagrange συστημάτων. Σε αυτό το πλαίσιο, η ασυμπτωτική ευστάθεια του ηλεκτρομηχανικού συστήματος του ηλεκτροκίνητου οχήματος αποδεικνύεται με βάση το επιθυμητό σημείο ισορροπίας και την εφαρμογή κατάλληλων PI ελεγκτών τα κέρδη των οποίων επιλέγονται μέσω της αναπτυχθείσας συστηματικής ανάλυσης. Επιπλέον, στην παρούσα διατριβή το σύστημα ενός σταθμού φόρτισης ηλεκτροκίνητων οχημάτων εξετάζεται και αναλύεται και με βάση την προτεινόμενη μέθοδο. Αρχικά, η μαθηματική αναπαράσταση του συστήματος του σταθμού φόρτισης σε συνδυασμό με τα οχήματα που συνδέονται σε αυτό αναπτύσσεται και σε επόμενο στάδιο η ευστάθεια αυτού αποδεικνύεται με την εφαρμογή PI ελεγκτών και την υιοθέτηση της προτεινόμενης ανάλυσης ανοιχτού βρόχου. Στη συνέχεια, το ενοποιημένο σύστημα του σταθμού φόρτισης και ενός plug-in ηλεκτρικού οχήματος εξάγεται και ελέγχεται με βάση την προτεινόμενη συστηματοποιημένη διαδικασία η οποία και διασφαλίζει την ολική ασυμπτωτική ευστάθεια του συνολικού συστήματος γύρω από την επιθυμητή ισορροπία. Σε όλες τις περιπτώσεις, τα εξαγόμενα θεωρητικά αποτελέσματα επαληθεύονται μέσω εκτεταμένων προσομοιώσεων που καταδεικνύουν την ικανοποιητική απόκριση συστήματος με ομαλά μεταβατικά φαινόμενα και την επιτυχημένη οδήγηση του συνολικού συστήματος στο επιθυμητό σημείο ισορροπίας του.
Seismic risk assessment of reinforced concrete buildings including nonlinear soil structure interaction and site amplification effects
Authors: Πετρίδης Χρήστος
Published: November 2021

Στην παρούσα διατριβή, διερευνάται η επιρροή της αλληλεπίδρασης εδάφους-ανωδομής (ΔΑΕΘΑ-SSI) και της μη γραμμικής συμπεριφοράς του εδάφους στη σεισμική τρωτότητα των κτιρίων από οπλισμένο σκυρόδεμα (ΟΣ-RC), που εδράζονται σε επιφανειακή θεμελίωση. Συγκεκριμένα, η διατριβή προτείνει μια μεθοδολογία για να επεξηγήσει, ως προς την επιρροή τους, την ενίσχυση της ισχυρής εδαφικής κίνησης, τη μη γραμμική συμπεριφορά του εδάφους και την αλληλεπίδραση εδάφους-θεμελίωσης-ανωδομής στην εκτίμηση των καμπυλών τρωτότητας κτιρίων. Οι καμπύλες τρωτότητας προκύπτουν χρησιμοποιώντας μη γραμμικές δυναμικές αναλύσεις για συνήθεις τυπολογίες κτιρίων και προφίλ εδάφους. Αποδεικνύεται ότι η μη γραμμική συμπεριφορά του εδάφους και η αλληλεπίδραση της ανωδομής και του εδάφους, κατά τη διάρκεια ισχυρών σεισμικών διεγέρσεων, επηρεάζουν την τρωτότητα του δομικού φορέα. Ειδικότερα, η επίδραση του SSI στις καμπύλες τρωτότητας προκύπτει σημαντική, όπως αναμενόταν, κυρίως για συνθήκες μαλακού εδάφους και ποικίλλει ανάλογα με τη διαμόρφωση και τη γεωμετρία του συστήματος εδάφους-θεμελίωσης-ανωδομής. Η όλη διαδικασία κωδικοποιείται σε αυτόνομο λογισμικό, το οποίο εκτελείται σε γλώσσα Python και TCL, χρησιμοποιώντας την πλατφόρμα πεπερασμένων στοιχείων OpenSees.Η μετεπεξεργασία των αποτελεσμάτων παράγει ένα σύνολο «τροποποιητικών συντελεστών τρωτότητας» (FM), οι οποίοι επιτρέπουν στους μηχανικούς να λαμβάνουν υπόψη τις επιπτώσεις που σχετίζονται με το έδαφος ή/και το SSI σε εκτιμήσεις διακινδύνευσης, ιδίως σε μεγάλης κλίμακας εφαρμογές (π.χ. σε επίπεδο πόλης). Οι FM παρέχονται σε μορφή πίνακα και εξίσωσης. Επί της ουσίας, χρησιμοποιώντας τους FM, οι μηχανικοί μπορούν να λάβουν υπόψη τη μη γραμμική συμπεριφορά/ενίσχυση του εδάφους ή/και το SSI στην εκτίμηση της σεισμικής τρωτότητας, τροποποιώντας τις υπάρχουσες και διαθέσιμες καμπύλες τρωτότητας της βιβλιογραφίας, οι οποίες έχουν υπολογιστεί για κατασκευές με θεώρηση πακτωμένης βάσης (fixed-base).Στο πλαίσιο της διατριβής αναπτύχθηκε, εξετάστηκε και επαληθεύτηκε η αποτελεσματικότητα ενός ευρέος συνόλου FM που τροποποιεί καταλλήλως τις γενικευμένες καμπύλες τρωτότητας, οι οποίες επί του παρόντος συνήθως αναπτύσσονται για συνθήκες πακτωμένης βάσης κατασκευών, ώστε να συμπεριλάβει τη μη γραμμική συμπεριφορά του εδάφους ή/και του SSI στην εκτίμηση της σεισμικής τρωτότητας κατασκευών με έναν εύχρηστο τρόπο. Η προτεινόμενη μέθοδος εφαρμόζεται και επαληθεύεται επαρκώς σε ένα αντιπροσωπευτικό οικοδομικό τετράγωνο κτιρίων κατοικιών στη Θεσσαλονίκη. Η περιεκτική εφαρμογή και επικύρωση υπογραμμίζει την αποτελεσματικότητα των FM, ιδίως για την εκτίμηση κινδύνου σε επίπεδο πόλης και σε γενικώς μεγάλης κλίμακας εφαρμογές, που λαμβάνει υπόψη συγκεκριμένες εδαφικές συνθήκες και επιπτώσεις του SSI.
Exploring field theories via the Conformal Bootstrap
Authors: Κούσβος Στέφανος-Ρόμπερτ
Published: November 2021

Στην εργασία μελετώνται σύμμορφες θεωρίες πεδίου που ενδιαφέρουν λόγω φαινομενολογικών όπως και θεωρητικών ερωτημάτων. Η μελέτη των εν λόγω θεωριών γίνεται με χρήση συνθηκών αυτοσυνέπειας. Η μελέτη (σύμμορφων) θεωριών με χρήση συνθηκών αυτοσυνέπειας είναι γνωστή ως “the bootstrap”. Στην παρούσα εργασία θα κάνουμε χρήση του αριθμητικού bootstrap όπως αυτό εμφανίστηκε στην πρόσφατη αναβίωση του. Δηλαδή, θα επιβάλουμε την συμμετρία crossing και τις συνθήκες unitarity/reflection positivity σε συγκεκριμένες συναρτήσεις συσχέτισης (correlation functions), και ως αποτέλεσμα θα βρούμε περιορισμούς στον παραμετρικό χώρο. Ο παραμετρικός χώρος παραμετροποιείται με βάση της ποσότητες γνωστές ως scaling dimensions και OPE coefficients. Αυτές οι ποσότητες καθορίζουν διάφορα μετρήσιμα μεγέθη, όπως οι κρίσιμοι εκθέτες που παρατηρούνται σε κρίσιμα σημεία. Με την χρήση του αριθμητικού bootstrap θα παρέχουμε ισχυρούς περιορισμούς των επιτρεπόμενων τιμών που μπορούν να πάρουν συγκεκριμένοι κρίσιμοι εκθέτες. Σε κάποιες περιπτώσεις οι περιορισμοί θα είναι τόσο ισχυροί που στην ουσία αποτελούν υπολογισμό των εν λόγω ποσοτήτων. Με άλλα λόγια, μόνο μικρές απομονωμένες περιορισμένες περιοχές του παραμετρικού χώρου θα είναι συμβατές με τις συνθήκες αυτοσυνέπειας. Μερικά παραδείγματα θεωριών που θα μελετηθούν είναι οι θεωρίες με υπερ-κυβική, Ο(m) x O(n)/Z2 και “ΜΝ” συμμετρία. Θα βρούμε μικρές επιτρεπόμενες απομονωμένες περιοχές στον παραμετρικό χώρο αυτών των θεωριών. Επίσης, κατά την διάρκεια της μελέτης μας θα προσδιορίσουμε διάφορες τανυστικές δομές που είναι χρήσιμες πέραν του αριθμητικού bootstrap.
Η νέα παλαιά τάξη
Authors: Παπαμιχαλόπουλος Κωνσταντίνος
Published: November 2021

Αυτή η διατριβή εξετάζει την γραμμική προοπτική στα βιντεοπαιχνίδια υπό το πρίσμα της υπονόμευσής της στις εικαστικές τέχνες ιστορικά. Υποστηρίζει πως δεν υπήρξε ανάλογη κατάργηση, ή έστω υπονόμευση, στον σχεδιασμό των κόσμων των βιντεοπαιχνιδιών - τουλάχιστον όχι ακόμα - και πιθανώς δεν πρόκειται ούτε στο εγγύς μέλλον να υπάρξει τέτοια επανάσταση. Με κάποιες ελάχιστες εξαιρέσεις, η γραμμική προοπτική στα βιντεοπαιχνίδια έχει επικρατήσει σε αξιοσημείωτα μεγάλο βαθμό. Ο λόγος αφορά περισσότερο πρακτικούς, υπαρκτούς περιορισμούς τεχνικής υποδομής, οικονομικών πόρων και ανθρώπινου δυναμικού και όχι σχεδιαστικών ικανοτήτων. Ωστόσο αυτοί οι περιορισμοί ενέπνευσαν μια νοσταλγία για ένα υποτίθεται πιο αγνό, πιο αθώο τεχνολογικό παρελθόν, παίρνοντας την μορφή ενός ιδιότυπου είδους αισθητικού χιπστερισμού. Κατ´επέκταση αναλύεται πώς η τέχνη της ζωγραφικής μπορεί να επωφεληθεί από το παράδειγμα των βιντεοπαιχνιδιών αλλά και τον τρόπο με τον οποίο θα μπορούσαν να αντιληφθούν και να αξιοποιήσουν οι σύγχρονοι εικαστικοί καλλιτέχνες τις δυνατότητες και την εγκυρότητα αυτής της αρχαίας, αλλά και ταυτοχρόνα πάντοτε νέας, πρακτικής.
Το κοινωνικό-συναισθηματικό προφίλ των λογοτεχνικών χαρακτήρων στα εικονογραφημένα βιβλία και η ερμηνεία του από παιδιά προσχολικής ηλικίας
Authors: Δερματά Αικατερίνη
Published: November 2021

Η διδακτορική διατριβή έχει ως ερευνητικό αντικείμενο το Κοινωνικό –Συναισθηματικό Προφίλ (ΚΣΠ) των λογοτεχνικών χαρακτήρων στα εικονογραφημένα παιδικά βιβλία. Μελετά τις αναπαραστάσεις των δεξιοτήτων κοινωνικής-συναισθηματικής νοημοσύνης των λογοτεχνικών χαρακτήρων σε τρία επίπεδα: στο επίπεδο του μηνύματος, στο επίπεδο της δημιουργίας του και στο επίπεδο της ερμηνείας του από παιδιά προσχολικής ηλικίας. Αναλύοντας τα βραβευμένα εικονογραφημένα βιβλία Ελλήνων δημιουργών που κυκλοφόρησαν την περίοδο 2014-2017 και διακρίθηκαν στους τρεις λογοτεχνικούς διαγωνισμούς που διεξάγονται στην Ελλάδα, σε συνδυασμό με τις απόψεις των δημιουργών τους, συγγραφέων και εικονογράφων, σκιαγραφείται το Κοινωνικό-Συναισθηματικό Προφίλ σύγχρονων λογοτεχνικών χαρακτήρων και μελετώνται τα στοιχεία εκείνα, σε επίπεδο λέξεων και εικόνων, που αποκαλύπτουν στον αναγνώστη το προφίλ και τις δεξιότητες κοινωνικής-συναισθηματικής νοημοσύνης των μυθοπλαστικών χαρακτήρων. Παράλληλα, μέσα από την εφαρμογή ενός προγράμματος αναγνώσεων επιλεγμένων εικονογραφημένων βιβλίων, επιχειρείται η προσέγγιση των στοιχείων εκείνων που τα παιδιά προσχολικής ηλικίας ερμηνεύουν ως δηλωτικά των κοινωνικών – συναισθηματικών δεξιοτήτων και ο τρόπος που τα νήπια αντιλαμβάνονται τις δεξιότητες αυτές κατά την ανάγνωση εικονογραφημένων βιβλίων. Η αποτύπωση του ΚΣΠ μέσω των λέξεων και των εικόνων αποτελεί μια σύνθετη δημιουργική διαδικασία, στην οποία, λέξεις, αφηγηματικές τεχνικές, λεκτικά σχήματα, χρώματα, γραμμές και στοιχεία του οπτικού σχεδιασμού αποτυπώνουν, άμεσα και έμμεσα, τις κοινωνικές-συναισθηματικές δεξιότητες των χαρακτήρων. Κατά την ανάγνωση, τα βασικά συναισθήματα, η γενική διάθεση των ηρώων και η ανάπτυξη διαπροσωπικών σχέσεων αναγνωρίστηκαν πιο συχνά και με άμεσες αναφορές σε στοιχεία του βιβλίου από τα παιδιά προσχολικής ηλικίας, ενώ δεξιότητες, όπως η ικανότητα προσαρμογής, η διαχείριση του άγχους και η επίλυση προβλημάτων αναφέρθηκαν κατά τη συζήτηση ως συνέπεια και αποτέλεσμα της κατάστασης στην οποία βρίσκονται οι ήρωες.